LIETUVOS RESPUBLIKOS KULTŪROS MINISTRAS

ĮSAKYMAS

Dėl Lietuvos respublikos kultūros ministro 2005 m. lapkričio 17 d. įsakymo Nr. ĮV-530 "Dėl Koncertinės įstaigos Kauno valstybinės filharmonijos įsteigimo" pakeitimo

2018 m. birželio 14 d. Nr. ĮV-497

Vilnius

1.	P a k e i č i u Koncertinės įstaigos Kauno valstybinės filharmonijos nuostatus, patvirtintus Lietuvos Respublikos kultūros ministro 2005 m. lapkričio 17 d. įsakymo Nr. ĮV-530 „Dėl Koncertinės įstaigos Kauno valstybinės filharmonijos įsteigimo“ ir juos išdėstau nauja redakcija (pridedama).

2.	P a v e d u Justinui Krėpštai, Koncertinės įstaigos Kauno valstybinės filharmonijos vadovui, per 30 dienų nuo šio įsakymo įsigaliojimo teisės aktų nustatyta tvarka pateikti Koncertinės įstaigos Kauno valstybinės filharmonijos nuostatus įregistruoti Juridinių asmenų registre.

Kultūros ministrė	Liana Ruokytė-Jonsson

PATVIRTINTA

Lietuvos Respublikos kultūros ministro

2005 m. lapkričio 17 d. įsakymu Nr. ĮV-530

(Lietuvos Respublikos kultūros ministro 2018 m. birželio 14 d. įsakymo Nr. ĮV-497 redakcija)

KONCERTINĖS ĮSTAIGOS KAUNO VALSTYBINĖS FILHARMONIJOS

NUOSTATAI

I SKYRIUS

BENDROSIOS NUOSTATOS

1. Koncertinė įstaiga Kauno valstybinė filharmonija (toliau vadinama – Įstaiga) yra biudžetinė įstaiga, kurios paskirtis – įgyvendinti valstybės politiką profesionaliojo scenos meno srityje: formuoti savitą profesionaliojo scenos meno kryptį ir pristatyti Lietuvoje ir užsienyje aukštos meninės vertės klasikinio ir šiuolaikinio profesionaliojo scenos meno kūrinius, ugdyti visuomenės poreikį profesionaliajam scenos menui, užtikrinti profesionaliojo scenos meno prieinamumą visoms šalies visuomenės grupėms.

2. Įstaigos savininkas yra valstybė. Savininko teises ir pareigas įgyvendinanti institucija yra Lietuvos Respublikos kultūros ministerija.

3. Įstaiga yra viešasis juridinis asmuo, turintis nuostatus, antspaudą su savo pavadinimu, sąskaitas banke.

4. Įstaiga turi interneto svetainę www.kaunofilharmonija.lt, kurioje nurodomas Įstaigos pavadinimas, teisinė forma, buveinė, kodas bei registras, kuriame kaupiami ir saugomi duomenys apie Įstaigą.

5. Vieši pranešimai skelbiami Įstaigos interneto svetainėje (www.kaunofilharmonija.lt).

6. Įstaigos veikla grindžiama Lietuvos Respublikos Konstitucija, Lietuvos Respublikos tarptautinėmis sutartimis, Europos Sąjungos teisės aktais, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Lietuvos Respublikos profesionaliojo scenos meno įstatymu, kitais įstatymais, Lietuvos Respublikos Vyriausybės nutarimais, Lietuvos Respublikos kultūros ministro įsakymais, šiais nuostatais.

7. Įstaigos buveinė: Kaunas, E.Ožeškienės g. 12.

II SKYRIUS

KULTŪROS MINISTERIJOS KOMPETENCIJA

8. Kultūros ministerija:

8.1. tvirtina ir keičia Įstaigos nuostatus;

8.2. priima į pareigas ir iš jų atleidžia Įstaigos vadovą;

8.3. priima sprendimą dėl Įstaigos buveinės pakeitimo;

8.4. priima sprendimą dėl Įstaigos pertvarkymo, reorganizavimo ar likvidavimo;

8.5. priima sprendimą dėl Įstaigos filialo steigimo ir jo veiklos nutraukimo;

8.6. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

8.7. nustato Įstaigai didžiausią leistiną pareigybių skaičių;

8.8. gali nustatyti Įstaigai privalomas veiklos užduotis;

8.9. tvirtina Įstaigos programų išlaidų sąmatas;

8.10. sprendžia kitus teisės aktų jos kompetencijai priskirtus klausimus.

III SKYRIUS

ĮSTAIGOS VEIKLOS TIKSLAI IR FUNKCIJOS

9. Pagrindinė Įstaigos veiklos sritis – profesionalusis scenos menas. Scenos meno rūšis – muzika.

10. Įstaigos veiklos tikslai:

10.1. būti pagrindiniu klasikinės ir šiuolaikinės chorinės muzikos skleidėju Lietuvoje, savo veikla bei Įstaigoje dirbančių kūrybinių darbuotojų kūrybine veikla aukščiausiu meniniu lygiu puoselėti, kurti ir plėtoti nacionalinį chorinės muzikos atlikimo meną, jo tradicijas, kūrybiškai perteikti klasikinius ir šiuolaikinius Lietuvos bei užsienio šalių kompozitorių chorinės muzikos kūrinius, pasaulio muzikinės kultūros vertybes, bendradarbiauti su kitomis šalies ir užsienio organizacijomis ir rengti profesionaliojo scenos meno kūrinių viešą atlikimą;

10.2. sudaryti sąlygas talentingiems jauniems ir pripažintiems Lietuvos bei užsienio scenos meno kūrinių autoriams ir atlikėjams dalyvauti Įstaigos kūrybinėje veikloje;

10.3. užtikrinti visavertę Lietuvos nacionalinės scenos meno kūrybos ir atlikimo meno sklaidą šalyje ir užsienyje;

10.4. ugdyti, formuoti ir tenkinti visuomenės poreikį profesionaliajam scenos menui.

11. Įstaiga, įgyvendindama savo tikslus, atlieka šias funkcijas:

11.1. organizuoja profesionaliojo scenos meno kūrimą bei viešą atlikimą;

11.2. vykdo kultūrinės edukacijos programas;

11.3. rengia gastroles šalyje ir užsienyje, visuomenei pristatydama profesionalųjį scenos meną;

11.4. dalyvauja respublikiniuose ir tarptautiniuose renginiuose, programose;

11.5. atlieka kitas teisės aktuose numatytas funkcijas.

IV SKYRIUS

ĮSTAIGOS TEISĖS IR PAREIGOS

12. Įstaiga, atlikdama savo funkcijas, turi teisę:

12.1. formuoti savitą profesionaliojo scenos meno kryptį, pasirinkti kūrybinius darbuotojus, atlikėjus, autorius ir sudaryti repertuarą, atitinkantį jos veiklos tikslus;

12.2. savarankiškai nustatyti bilietų, kitų teikiamų mokamų paslaugų kainas, įkainius, tarifus, išskyrus tuos atvejus, kai pagal Lietuvos Respublikos įstatymus kainas ir kitus normatyvus reguliuoja valstybė ar Europos Sąjungos teisės aktai;

12.3. įsigyti ilgalaikį ir trumpalaikį turtą, sudaryti sutartis, prisiimti įsipareigojimus;

12.4. gauti pajamas iš turto nuomos ir paslaugų teikimo;

12.5. plėtoti kūrybinius ryšius su Lietuvos ir užsienio valstybių partneriais;

12.6. vadovaujantis kultūros ministro patvirtinta metine kūrybinės veiklos programa savarankiškai sudaryti repertuarą;

12.7. verstis kita menine, ūkine komercine veikla, kuri neprieštarauja įstatymams ir Įstaigos veiklos tikslams ir uždaviniams;

12.8. teisės aktų nustatyta tvarka įsigyti autorių turtines teises į kūrinius, užsakyti kūrinius ir juos viešai atlikti;

12.9. sudaryti ekspertų komisijas Įstaigos kūrybinės ir ūkinės veiklos klausimams nagrinėti;

12.10. stoti į pelno nesiekiančias šalies ir tarptautines organizacijas, asociacijas;

12.11. gauti paramą.

13.	Įstaiga, įgyvendindama savo tikslus, privalo:

13.1. vykdyti šiuose nuostatuose nurodytą veiklą;

13.2. teisės aktų nustatyta tvarka teikti Juridinių asmenų registro tvarkytojui duomenis apie šio registro objektus;

13.3. vykdyti įsipareigojimus pagal sudarytas sutartis;

13.4. kultūros ministro nustatyta tvarka atestuoti kūrybinius darbuotojus;

13.5. teikti Kultūros ministerijai ir kitoms teisės aktų numatytoms institucijoms veiklos ir finansines ataskaitas;

13.6. teikti kultūros ministrui tvirtinti Įstaigos metines kūrybinės veiklos programas;

13.7. iš Lietuvos Respublikos valstybės biudžeto gaunamas lėšas naudoti tik šiuose nuostatuose nurodytiems tikslams įgyvendinti;

13.8. kultūros ministro nustatyta tvarka mokėti kūrybiniams darbuotojams kompensacijas už Įstaigos kūrybinei veiklai naudojamus asmeninės nuosavybės teise jiems priklausančius muzikos instrumentus;

13.9. užtikrinti žiūrovų saugumą ir saugias darbuotojų darbo sąlygas.

14. Įstaiga gali turėti kitas teisės aktų numatytas teises ir pareigas.

V SKYRIUS

ĮSTAIGOS VEIKLOS ORGANIZAVIMAS

15. Įstaigai vadovauja Įstaigos vadovas, kurį Lietuvos Respublikos darbo kodekso ir kitų teisės aktų nustatyta tvarka konkurso būdu į pareigas skiria ir iš jų atleidžia kultūros ministras. Kultūros ministerija sudaro su Įstaigos vadovu terminuotą 5 metų darbo sutartį. Įstaigos vadovas yra tiesiogiai pavaldus ir atskaitingas kultūros ministrui.

16. Įstaigos veikla organizuojama remiantis kultūros ministro patvirtintomis metine kūrybinės veiklos programa bei metiniu veiklos planu, rengiamu vadovaujantis Strateginio planavimo metodika, patvirtinta Lietuvos Respublikos Vyriausybės 2002 m. birželio 6 d. nutarimu Nr. 827 „Dėl Strateginio planavimo metodikos patvirtinimo“.

17. Įstaigos vadovas tvirtina Įstaigos struktūrą ir pareigybių sąrašą, neviršydamas kultūros ministro nustatyto didžiausio leistino pareigybių skaičiaus.

18. Įstaigos vadovo ir darbuotojų darbo santykius ir darbo apmokėjimą reglamentuoja Darbo kodeksas, Profesionaliojo scenos meno įstatymas, šie nuostatai, darbo tvarkos taisyklės ir kiti teisės aktai.

19. Įstaigos vadovas:

19.1. vadovauja Įstaigai, organizuoja jos darbą, užtikrina Įstaigos tikslų įgyvendinimą, nustatytų funkcijų atlikimą, pavestų uždavinių vykdymą;

19.2. užtikrina, kad Įstaigos veikloje būtų laikomasi įstatymų, kitų teisės aktų ir šių nuostatų reikalavimų;

19.3. priima į pareigas ir atleidžia iš jų darbuotojus, juos skatina bei skiria jiems drausmines nuobaudas;

19.4. tvirtina darbuotojų pareigybių aprašymus, nustato darbo užmokesčio dydžius;

19.5. tvirtina Įstaigos darbo tvarkos taisykles, kitus vidaus administravimo tvarkomuosius dokumentus;

19.6. garantuoja pagal Lietuvos Respublikos viešojo sektoriaus atskaitomybės įstatymą teikiamų ataskaitų rinkinių ir statistinių ataskaitų teisingumą;

19.7. užtikrina racionalų ir taupų lėšų bei turto naudojimą, veiksmingą Įstaigos vidaus kontrolės sistemos sukūrimą, jos veikimą ir tobulinimą;

19.8. užtikrina, kad Įstaigos finansiniai įsipareigojimai neviršytų jos finansinių galimybių;

19.9. teisės aktų nustatyta tvarka atstovauja Įstaigai valstybės ir savivaldybių institucijose ir įstaigose bei kitose institucijose;

19.10. vykdo kitas įstatymų ir kitų teisės aktų jam nustatytas funkcijas bei kultūros ministro pavedimus.

VI SKYRIUS

MENO TARYBOS SUDARYMAS, JOS KOMPETENCIJA IR VEIKLA

20. Įstaigoje trejų metų laikotarpiui sudaroma kolegiali patariamojo balso teisę turinti Meno taryba. Meno tarybos sudėtį ir darbo reglamentą tvirtina Įstaigos vadovas, suderinęs su kultūros ministru.

21. Meno taryba sudaroma iš septynių narių. Du narius į Meno tarybą deleguoja Įstaigos darbuotojų atstovai, tris narius – Įstaigos vadovas, du narius deleguoja Kultūros ministerija. Meno tarybos nariu gali būti skiriamas ir ne Įstaigos darbuotojas.

22. Meno tarybos kompetencija:

22.1. svarsto ir vertina metines kūrybinės veiklos programas ir jų įgyvendinimo rezultatus;

22.2. aptaria naujausius pastatymus, koncertines programas, kūrybinei veiklai reikšmingus kitus renginius bei kultūrinės edukacijos programas ir teikia pasiūlymus dėl jų meninės kokybės ir priežiūros;

22.3. svarsto gastrolių planus ir repertuarą;

22.4. aptaria kūrybinių darbuotojų atestavimo klausimus;

22.5. svarsto biudžetinės įstaigos pertvarkymo į viešąją įstaigą klausimą;

22.6. aptaria kitus klausimus, nustatytus Įstaigos steigimo dokumentuose.

23. Meno taryba, apsvarsčiusi 22 punkte nurodytus klausimus, teikia siūlymus Įstaigos vadovui.

24. Meno taryba iš savo narių išsirenka pirmininką. Meno tarybos pirmininkas organizuoja Meno tarybos darbą ir atsako už jos veiklą.

25. Meno tarybos posėdis yra teisėtas, jeigu jame dalyvauja daugiau negu pusė narių.

26. Jeigu Meno tarybos narys atlieka savo pareigas netinkamai arba dėl pateisinamų priežasčių tinkamai jų atlikti negali, jis Įstaigos vadovo sprendimu atšaukiamas arba atsistatydina kadencijai nepasibaigus, o į jo vietą Įstaigos vadovo įsakymu skiriamas kitas narys likusiam kadencijos laikui.

27. Jeigu nepasibaigus kadencijai pasikeičia daugiau nei 2/3 Meno tarybos narių, tvirtinama nauja Meno tarybos sudėtis.

28. Meno tarybos nario kadencijų skaičius neribojamas.

VII SKYRIUS

ĮSTAIGOS TURTAS IR LĖŠOS

29. Įstaigos turtas nuosavybės teise priklauso valstybei. Įstaiga šį turtą valdo, naudoja ir disponuoja juo teisės aktų nustatyta tvarka.

30. Įstaigos lėšų šaltiniai gali būti:

30.1. valstybės biudžeto bazinio finansavimo lėšos;

30.2. valstybės investicinių programų ir valstybės investicinių projektų lėšos;

30.3. pajamos iš teikiamų kultūros ir kitų paslaugų, ūkinės veiklos ir patalpų nuomos;

30.4. lėšos, gautos pagal meno veiklos nacionalinę programą;

30.5. valstybės pinigų fondų lėšos;

30.6. tarptautinių ir užsienio fondų ir organizacijų skiriamos lėšos;

30.7. lėšos, gautos kaip parama pagal Lietuvos Respublikos labdaros ir paramos įstatymą;

30.8. kitos teisėtai gautos ar savininko teises ir pareigas įgyvendinančios institucijos skirtos lėšos.

31. Nuostatų 30.1–30.4 papunkčiuose nurodytas lėšas Įstaiga naudoja kultūros ministro nustatyta tvarka.

VIII SKYRIUS

VIDAUS ADMINISTRAVIMO KONTROLĖ

32. Įstaiga teikia Kultūros ministerijai ir kitoms teisės aktų numatytoms institucijoms veiklos ataskaitas.

33. Įstaiga teikia Kultūros ministerijai finansines ir biudžeto vykdymo ataskaitas Kultūros ministerijos nustatyta tvarka.

34. Įstaigos finansinės veiklos kontrolę Lietuvos Respublikos teisės aktų nustatyta tvarka vykdo Lietuvos Respublikos valstybės kontrolė ir kitos institucijos.

35. Įstaigos vidaus auditą atlieka Kultūros ministerijos Centralizuotas vidaus audito skyrius.

IX SKYRIUS

BAIGIAMOSIOS NUOSTATOS

36. Įstaiga gali būti pertvarkyta arba baigti savo veiklą Lietuvos Respublikos įstatymų nustatyta tvarka.

______________________